На основу чл. 16, 24 и 35а Покрајинске скупштинске одлуке о Покрајинској управи („Службени лист АПВ”, бр. 37/14, 54/14 - др. одлука и 37/16) и чланa 11. и 22. Став 4. Покрајинске скупштинске одлуке о буџету Аутономне покрајине Војводине за 2020. годину („Службени лист АПВ”, број 54/19), у вези с чланом 38. Закона о удружењима („Службени гласник РС”, бр. 51/09, 99/11 – др. закон и 44/18 – др.закон), покрајински секретар за социјалну политику, демографију и равноправност полова донео је

ПРАВИЛНИК

О ПОСТУПКУ И КРИТЕРИЈУМИМА ЗА ДОДЕЛУ СРЕДСТАВА ПОКРАЈИНСКОГ СЕКРЕТАРИЈАТА ЗА СОЦИЈАЛНУ ПОЛИТИКУ, ДЕМОГРАФИЈУ И РАВНОПРАВНОСТ ПОЛОВА УДРУЖЕЊИМА ГРАЂАНА ЗА ОБЛАСТ СОЦИЈАЛНЕ ЗАШТИТЕ И ЗАШТИТЕ ЛИЦА СА ИНВАЛИДИТЕТОМ, БОРАЧКО-ИНВАЛИДСКЕ ЗАШТИТЕ, ДРУШТВЕНЕ БРИГЕ О ДЕЦИ И ПОПУЛАРИЗАЦИЈЕ ПРОНАТАЛИТЕТНЕ ПОЛИТИКЕ 2020. ГОДИНИ

Члан 1.

Овим правилником уређују се поступак и критеријуми за доделу средстава Покрајинског секретаријата за социјалну политику, демографију и равноправност полова (у даљем тексту: Секретаријат) за финансирање реализације програма или за обезбеђивање недостајућег дела средстава за финансирање програма од јавног интереса, које реализују удружења грађана у области социјалне заштите и заштите лица са инвалидитетом и борачко-инвалидске заштите у 2020. години, као и начин спровођења јавног конкурса за избор програма удружења грађана и права и обавезе удружења грађана чији се програм финансира, односно суфинансира.

Члан 2.

Средства из члана 1. овог правилника планирана су чланом 11. Покрајинске скупштинске одлуке о буџету Аутономне покрајине Војводине за 2020. годину („Службени лист АПВ”, број 54/19), у разделу 09 Покрајински секретаријат за социјалну политику, демографију и равноправност полова, за реализацију програмских активности у оквиру следећих програма:

* Програм 0902 Социјална заштита, Програмска активност 1015 Подршка удружењима грађана за финансирање пројеката у области социјалне заштите и заштите лица са инвалидитетом;
* Програм 0903 Породично-правна заштита грађана, Програмска активност 1006 Подршка удружењима за програме у области друштвене бриге о деци и за популаризацију пронаталитетне политике
* Програм 0904 Борачко-инвалидска заштита, Програмска активност 1004 Подршка удружењима и невладиним организацијама у области борачко-инвалидске заштите.

Члан 3.

Удружењима грађана средства из члана 2. овог правилника додељују се за финансирање реализације програма или за обезбеђивање недостајућег дела средстава за финансирање програма и програмских активности и неопходних функционалних расхода (у даљем тексту: програм).

Члан 4.

Средства из члана 2. овог правилника могу се доделити удружењима грађана уписаним у регистар код надлежног органа за програме који се реализују на територији Аутономне покрајине Војводине.

Средства из члана 1. овог правилника не додељују се: физичким лицима, индиректним корисницима буџета Аутономне покрајине Војводине, привредним субјектима и другим корисницима чије је финансирање уређено актима које доноси или на њих дају сагласност Скупштина Аутономне покрајине Војводине или Покрајинска влада.

Члан 5.

Додела средстава из члана 2. овог правилника спроводи се путем јавног конкурса који расписује Секретаријат, најмање једном годишње, за следеће области од јавног интереса:

1. област социјалне заштите и заштите лица са инвалидитетом;
2. област борачко-инвалидске заштите;
3. област друштвене бриге о деци и популаризације пронаталитетне политике.

Јавни конкурс из става 1. овог члана објављује се у „Службеном листу Аутономне покрајине Војводине”, у јавном гласилу које покрива целу територију Аутономне покрајине Војводине и на интернет страници Секретаријата [www.socijalnapolitika.vojvodina.gov.rs](http://www.socijalnapolitika.vojvodina.gov.rs).

Рок за подношење пријава на јавни конкурс не може бити краћи од 15 дана од дана објављивања јавног конкурса.

Члан 6.

Јавни конкурс из члана 5. овог правилника садржи податке о акту на основу ког се расписује јавни конкурс, област од јавног интереса која се подстиче или подржава, податке о висини укупних средстава која се додељују по јавном конкурсу, задатак који је предмет јавног конкурса и рок за његов завршетак, податке о кругу могућих учесника на јавном конкурсу, начину и року за подношење пријава на јавни конкурс, критеријумима и мерилима за оцену пријава, обавезној документацији која се подноси уз пријаву, као и друге податке важне за спровођење јавног конкурса.

Јавни конкурс може да садржи податак о максималном износу средстава која се додељују удружењу грађана путем јавног конкурса за одређену област, као и податак о броју пријава које на јавни конкурс може поднети удружење грађана.

Члан 7.

Пријава на јавни конкурс подноси се на обрасцу пријаве чију садржину утврђује Секретаријат (један примерак).

Уз пријаву из става 1. овог члана, прилаже се следећа обавезна документација: фотокопија потврде о пореском идентификационом броју и фотокопија ОП обрасца (оверени потписи лица овлашћених за заступање).

Члан 8.

Неблаговремене и непотпуне пријаве, пријаве које нису поднела овлашћена лица и пријаве које нису поднете на утврђеном обрасцу – неће се разматрати.

Пријаве подносилаца којима су додељивана средства путем јавног конкурса Секретаријата, а који нису доставили извештај о наменском утрошку средстава с документацијом – неће се разматрати.

Члан 9.

Поступак јавног конкурса за доделу средстава спроводи комисија коју образује покрајински секретар за социјалну политику, демографију и равноправност полова, решењем којим се утврђује састав и задаци комисије који се именују из реда запослених у Секретаријату.

Комисија из става 1. овог члана има председника и два члана. Комисија на првој седници бира председника комисије који кординира радом комисије и води седнице. Комисија ради и одлучује у пуном саставу и о свом раду води записник. Комисија одлуке доноси већином од укупног броја чланова.

Чланови комисије - након доношења решења из става 1. овог члана – потписују изјаву којом потврђују да у предметном конкурсу нису у сукобу интереса. Уколико у току поступка јавног конкурса сазнају да могу доћи у сукоб интереса, чланови комисије о томе без одлагања обавештавају покрајинског секретара, који предузима потребне мере како не би било штетних последица у даљем току поступка јавног конкурса.

Члан 10.

Комисија процењује и вреднује програм удружења грађана применом следећих критеријума, доделом одговарајућег броја бодова:

1. Према референцама програма за област у којој се реализује програм (укупно највише до 30 бодова):

* постојање јасно формулисаних циљева и циљне групе и повезаности циљева и активности, дужина трајања програма (до 10 бодова);
* број директних корисника програма (до 10 бодова);
* могућност развијања програма и његова одрживост (до 10 бодова).

2. Према циљевима који се постижу реализацијом програма (укупно највише до 40 бодова)

* допринос унапређивања стања у области у којој се програм спроводи (до 20 бодова)
  + за област социјалне заштите и заштите лица са инвалидитетом: допринос заштити и унапређивању социјално-економског и друштвеног положаја, рехабилитацији, социјализацији и превенцији искључености лица са инвалидитетом, лица у стању социјалне потребе и лица којима је потребна посебна друштвена подршка;
  + за област борачко-инвалидске заштите: допринос заштити и унапређивању социјално-економског и друштвеног положаја, рехабилитацији и социјализацији чланова удружења бораца, ратних војних и цивилних инвалида рата, чланова породица палих бораца и умрлих ратних војних инвалида, као и допринос обележавању значајних датума;
  + за област друштвене бриге о деци и популаризацију пронаталитетне политике: допринос заштити деце, унапређивању дечјег стваралаштва, побољшању услова за задовољење основних потреба деце и бригу о породици, подстицању рађања деце и унапређивању демографског развоја и популационе политике.
* допринос унапређивању положаја циљне групе (до 20 бодова)

3. Према економичности буџета, усклађености буџета с планираним активностима и постојању суфинансирања програма из других извора (укупно највише до 30 бодова):

* процена економичности буџета програма и усклађености буџета с планираним активностима (до 10 бодова);
* висина тражених средстава у поређењу са укупним обимом средстава на која се јавни конкурс односи (до 10 бодова);
* степен обезбеђености сопствених средстава или средстава из других извора (до 10 бодова).

Члан 11.

Комисија сачињава прелиминарну листу вредновања и рангирања пријава удружења грађана на јавни конкурс применом критеријума из члана 10. ове одлуке, у року који не може бити дужи од 60 дана од дана истека рока за подношење пријава.

Листе из става 1. овог члана објављују се на интернет страници Секретаријата и учесници јавног конкурса имају право приговора и увида у поднете пријаве и приложену документацију у року од три дана од дана њеног објављивања.

Одлуку о приговору учесника јавног конкурса на листу из става 1. овог члана доноси комисија у року од 15 дана од дана његовог пријема.

Након одлучивања по поднетим приговорима удружења грађана, комисија сачињава предлог листе вредновања и рангирања пријава удружења грађана на јавни конкурс, која се објављује на интернет страници Секретаријата и доставља покрајинском секретару за социјалну политику, демографију и равноправност полова ради одлучивања о додели и висини средстава.

Члан 12.

Решењем које је коначно, покрајински секретар за социјалну политику, демографију и равноправност полова у складу с ликвидним могућностима буџета Аутономне покрајине Војводине одлучује о додели средстава и висини средстава, у року од 30 дана од дана објављивања предлога листе вредновања и рангирања пријава удружења грађана на јавни конкурс, на интернет страници Секретаријата.

Решење из става 1. овог члана објављује се на интернет страници Секретаријата.

Члан 13.

На основу решења из члана 12. овог правилника, Секретаријат и корисник средстава закључују уговор којим се уређују међусобна права, обавезе и одговорности уговорних страна, а нарочито: предмет програма, рок у коме се програм реализује, износ средстава, инструменте обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе – предмета програма.

Корисник средстава, приликом закључења уговора из става 1. овог члана, дужан је да - као гаранцију уредног извршења својих уговорних обавеза - преда меничну изјаву с бланко меницом и овлашћењем и фотокопију картона депонованих потписа лица која је овластила пословна банка, на дан закључења уговора.

У случају да корисник средстава не изврши уговорне обавезе или да их делимично изврши, Секретаријат ће попунити меницу укупним износом новчаног дуговања корисника средстава на дан попуњавања као „меницу са доспећем по виђењу”, с клаузулом „без протеста” коју ће активирати ради наплате. Секретаријат је обавезан да меницу врати удружењу грађана након реализације предмета уговора у целости уколико је не искористи у складу са ставом 2. овог члана.

Члан 14.

Секретаријат преноси додељена средства на основу уговора из члана 13. ове одлуке на рачун удружења грађана – корисника средстава у складу с ликвидним могућностима буџета Аутономне покрајине Војводине.

Члан 15.

Средства додељена по јавном конкурсу удружења грађана – корисници средстава могу користити искључиво за намене за које су додељена и у обавези су да врате неутрошена средства. Уколико буде утврђено да удружење грађана – корисник средстава по јавном конкурсу средства није користио наменски, Секретаријат ће затражити повраћај пренетих средстава са законском затезном каматом, рачунајући од дана уплате до дана поврата додељених средстава.

Корисник средстава по јавном конкурсу дужан је да буџетској инспекцији Аутономне покрајине Војводине омогући несметану контролу наменског и законитог коришћења средстава по предмету уговора код удружења грађана – корисника средстава.

Члан 16.

Удружења грађана – корисници средстава по јавном конкурсу – дужни су да, након реализације програма, Секретаријату поднесу извештај (наративни и финансијски) о коришћењу средстава на обрасцима које прописује Секретаријат и у року који је утврђен уговором. Уз финансијски извештај доставља се и књиговодствена документација којом се правда законско и наменско трошење пренетих средстава, а коју морају оверити лица овлашћена за заступање, односно координатор пројекта.

Члан 17.

Удружења грађана – корисници средстава по јавном конкурсу – дужна су да у свим јавним публикацијама и приликом сваког објављивања о програмима који се финансирају по јавном конкурсу наведу да је у њиховом финансирању учествовала Аутономна покрајина Војводина, Покрајински секретаријат за социјалну политику, демографију и равноправност полова.

Члан 18.

Овај правилника ступа на снагу наредног дана од дана објављивања у „Службеном листу Аутономне покрајине Војводине”.

ПОКРАЈИНСКИ СЕКРЕТАР

Предраг Вулетић